**Národná rada Slovenskej republiky**

**IV. volebné obdobie**

(Návrh)

**ÚSTAVNÝ ZÁKON**

**z .... 2006,**

**ktorým sa mení a dopĺňa ústavný zákon č. 357/2004 Z. z. o ochrane verejného záujmu pri výkone funkcií verejných funkcionárov**

Národná rada Slovenskej republiky sa uzniesla na tomto ústavnom zákone:

**Čl. I.**

Ústavný zákon č. 357/2004 Z. z. o ochrane verejného záujmu pri výkone funkcií verejných funkcionárov sa mení a dopĺňa takto:

1. Článok 7 odsek 4 znie:

„(4) Majetkovými pomermi podľa odseku 1 písm. e) sa rozumejú údaje o

a) právnom dôvode, roku nadobudnutia vlastníctva a nadobúdacej cene nehnuteľnosti, vrátane bytu a nebytového priestoru; za nadobúdaciu cenu sa považuje ak ide o vlastné zhotovenie náklady na zhotovenie a ak ide o bezodplatné nadobudnutie cena obvyklá za obdobnú vec v mieste a v čase nadobudnutia,

b) právnom dôvode,  roku nadobudnutia vlastníctva a nadobúdacej cene hnuteľnej veci, ak nadobúdacia cena presahuje 35-násobok minimálnej mzdy; za nadobúdaciu cenu sa považuje ak ide o vlastné zhotovenie náklady na zhotovenie a ak ide o bezodplatné nadobudnutie cena obvyklá za obdobnú vec v mieste a v čase nadobudnutia,

c) právnom dôvode, roku nadobudnutia a nadobúdacej cene majetkového práva alebo inej majetkovej hodnoty, ak nadobúdacia cena presahuje 35-násobok minimálnej mzdy; ak ide o bezodplatné nadobudnutie považuje sa za nadobúdaciu cenu cena obvyklá za obdobné majetkové právo alebo inú majetkovú hodnotu v mieste a v čase nadobudnutia;

d) právnom dôvode, roku vzniku a menovitej hodnote záväzku, ktorého predmetom je peňažné plnenie presahujúce 35-násobok minimálnej mzdy;

e) súhrnnej nadobúdacej cene hnuteľných vecí, majetkových práv alebo iných majetkových hodnôt, ktorých jednotlivá nadobúdacia cena nepresahuje 35-násobok minimálnej mzdy, ak ich súhrnná nadobúdacia cena presahuje 100-násobok minimálnej mzdy; za nadobúdaciu cenu sa považuje ak ide o vlastné zhotovenie hnuteľnej veci náklady na zhotovenie a ak ide o bezodplatné nadobudnutie cena obvyklá za obdobnú hnuteľnú vec, majetkové právo alebo inú majetkovú hodnotu v mieste a v čase nadobudnutia.“.

1. Článok 7 sa dopĺňa odsekom 11, ktorý znie:

„(11) Ak obvyklú cenu podľa odseku 4 nie je možné z objektívnych dôvodov určiť, alebo je jej určenie spojené s nepomernými ťažkosťami, najmä ak ide o originály umeleckých diel, starožitné predmety získané dedením alebo veci, ktoré boli nadobudnuté bezodplatne a od ich nadobudnutia uplynul značný čas, uvedie verejný funkcionár dobromyseľný odhad ich obvyklej ceny čestným vyhlásením.“.

**Čl. II.**

Tento ústavný zákon nadobúda účinnosť 1. februára 2007.